Source: https://dolnyzemplin.korzar.sme.sk/c/4458818/asota-m-odsudili-za-vrazdu-na-20-rokov.html
Timestamp: 2020-05-31 21:11:42+00:00

Document:
Ašota M. odsúdili za vraždu na 20 rokov - Korzár SME
Ašota M. odsúdili za vraždu na 20 rokov
Prešov - Obchodníka so zbraňami Ašota M. uznal súd vinným. Za spáchanie vraždy v organizovanej skupine ho odsúdil na výnimočný trest - 20 rokov
25. apr 2007 o 0:00 Ingrid TIMKOVÁ
väzenia. Odsedieť si ho musí v tretej nápravnovýchovnej skupine (NVS). Súd uznal vinnými aj jeho dvoch komplicov. Ladislava K. odsúdil senát Okresného súdu v Prešove na 10 rokov väzenia v prvej NVS a na trest prepadnutia telefónnych kariet, pušky, iniciátorov streľby, hlavne z pištoľa, hlavne s mieridlami vojenskej opakovacej pušky, úderníka a zásobníkov. Martin M. dostal 2 roky nepodmienečne v prvej NVS. Rozsudok nenadobudol právoplatnosť.
Ašot M. a Ladislav K. po vynesení rozsudku a jeho stručnom odôvodnení po porade so svojim obhajcami uviedli, že podajú odvolanie proti výroku o vine a treste. Martin M. a prokurátor z Krajskej prokuratúry v Prešove si ponechali právo nevyjadriť sa a urobiť tak v zákonom stanovenej lehote.
Súd podľa predsedu senátu vykonal rozsiahle dokazovanie, vypočul svedkov, ktorých navrhla prokuratúra, obhajoba a obžalovaní. Zo spáchania trestných činov, z ktorých obžalovaných vinila prokuratúra ich usvedčili dôkazy a viacerí svedkovia. Na základe toho uznal súd vinným 41-ročného Azerbajdžanca Ašota M. z pokračujúceho trestného činu vraždy vo forme prípravy, spolupáchateľstva a vraždy podnikateľa Františka Galandu zo Sniny v organizovanej skupine. Toho zavraždil v roku 2002 niekoľkými dávkami zo samopalu zn. Škorpión zatiaľ nestotožnený strelec vo vchode bytového domu v Snine, v ktorom Galanda býval. Ašot M. podľa súdu dal podnet a pripravil podmienky na usmrtenie podnikateľa.
Tridsaťosemročného Ladislava K. uznal senát vinným zo spolupáchateľstva vraždy a z neprekazenia trestného činu vraždy. Podieľať sa na nej mal zabezpečením zbrane a jej odovzdaním spolu s peniazmi strelcovi a pokynmi, podľa ktorých mal Galandu usmrtiť. Tridsaťtriročného Martina M. uznal súd vinným z neprekazenia trestného činu vraždy. Ten mal vrahovi telefonicky oznamovať pohyb Galandu. Obaja obžalovaní sa podľa názoru súdu hodnoverným spôsobom dozvedeli o tom, že iný pripravuje trestný čin vraždy a neprekazili ho. O podnikateľov život sa usilovali aj predtým streľbou na jeho auto a umiestnením nástražného výbušného systému pod jeho auto. Motívom na vraždu bolo podľa názoru senátu stret obchodných záujmov pri obchodovaní so zbraňami. Pôvodne bol v tomto procese, ktorý trval od decembra minulého roku dovedna 16 dní, obžalovaný aj Tibor M., ktorého však súd z vážnych zdravotných dôvodov vylúčil na samostatné konanie.
Podľa jedného z obhajcov Ašota M. Jozefa Kuzmu súd vyriekol rozsudok na základe nepriamych dôkazov a domnienok. Ďalším obhajcom Azerbajdžanca je Vladimír Mitro, bývalý šéf Slovenskej informačnej služby. Opýtali sme sa ho, prečo obhajuje Ašota M. Uviedol: "Obhajoval som ho aj v iných majetkovo-právnych veciach. Potom ho obvinili aj v tejto veci, tak som prebral aj túto obhajobu." Na doplňujúcu otázku, ako sa k Ašotovi dostal, odvetil: "Poradil mi ho kolega."

References: súd 
 Súd 

Súd 
 súd 
 súd 
 súd 
 súd